DA Den Europæiske Unions Tidende L 125/8

RÅDETS AFGØRELSE

af 10. maj 2005

om ændring af afgørelse 1999/70/EF om de nationale centralbankers eksterne revisorer for så vidt angår de eksterne revisorer for Nationale Bank van België/Banque Nationale de Belgique og the Bank of Greece

(2005/377/EF)

RÅDET FOR DEN EUROPÆISKE UNION HAR —

under henvisning til protokollen om statutten for Det Europæiske System af Centralbanker og Den Europæiske Centralbank, knyttet som bilag til traktaten om oprettelse af Det Europæiske Fællesskab, særlig artikel 27.1,

under henvisning til henstilling ECB/2005/7 og ECB/2005/8 fra Den Europæiske Centralbank af 7. april 2005 til Rådet for Den Europæiske Union om de eksterne revisorer for henholdsvis the Bank of Greece (1) og Nationale Bank van België/Banque Nationale de Belgique (2), og

ud fra følgende betragtninger:

(1) Regnskaberne for Den Europæiske Centralbank (ECB) og for Eurosystemets nationale centralbanker skal revideres af uafhængige eksterne revisorer, der indstilles af ECB’s Styrelsesråd og godkendes af Rådet for Den Europæiske Union.

(2) Mandatet for de hidtidige eksterne revisorer for Nationale Bank van België/Banque Nationale de Belgique (i det følgende benævnt »NBB/BNB«) er udløbet og vil ikke blive fornyet. Det er derfor nødvendigt at udnævne eksterne revisorer fra regnskabsåret 2005.

(3) The NBB/BNB har valgt Ernst & Young Bedrijfsrevisoren/Réviseurs d’Entreprises som sine nye eksterne revisorer, i overensstemmelse med bankens regler om offentlige udbud, og efter ECB's opfattelse opfylder de valgte revisorer de nødvendige betingelser for udnævnelsen.

(4) ECB’s Styrelsesråd anbefalede, at varigheden af disse eksterne revisorers mandat bliver tre år, med mulighed for forlængelse én gang.

(5) I henhold til græsk lov kan en ekstern revisor ikke udnævnes for mere end fire regnskabsår. Følgelig kan mandatet for Charalambos Stathakis, som er den ene af de to nuværende eksterne revisorer, ikke forlænges. The Bank of Greece kan i henhold til græsk lov bibeholde Ernst & Young (Hellas) Certified Auditors SA som sine eksterne revisorer, forudsat der sker rotation af den ansvarlige partner.

(6) The Bank of Greece har besluttet, at Ernst & Young (Hellas) Certified Auditors SA bør være dens eneste eksterne revisor for regnskabsåret 2005, og efter ECB’s opfattelse opfylder dette selskab de nødvendige betingelser for udnævnelse hertil.

(7) ECB’s Styrelsesråd anbefalede, at det bestående mandat for disse eksterne revisorer fortsætter og gælder for et tidsrum af ét år, med mulighed for forlængelse.

(8) ECB's Styrelsesråds henstillinger bør følges og afgørelse 1999/70/EF (3) ændres i overensstemmelse hermed —

TRUFFET FØLGENDE AFGØRELSE:

Artikel 1

Artikel 1, stk. 1, i afgørelse 1999/70/EF affattes således:

»1. Ernst & Young Bedrijfsrevisoren/Réviseurs d'Entreprises godkendes hermed som eksterne revisorer for Nationale Bank van België/Banque Nationale de Belgique at regne fra regnskabsåret 2005 for et tidsrum af tre år, med mulighed for forlængelse én gang.«

Artikel 2

Artikel 1, stk. 12, i afgørelse 1999/70/EF affattes således:

»12. Ernst & Young (Hellas) Certified Auditors SA godkendes hermed som eksterne revisorer for the Bank of Greece at regne fra regnskabsåret 2005 for et tidsrum af ét år, med mulighed for forlængelse.«

Artikel 3

Denne afgørelse meddeles ECB.

Artikel 4

Denne afgørelse offentliggøres i Den Europæiske Unions Tidende.

Udfærdiget i Bruxelles, den 10. maj 2005. På Rådets vegne J. KRECKÉ Formand

(1) EUT C 91 af 15.4.2005, s. 4.

(2) EUT C 91 af 15.4.2005, s. 5.

(3) EFT L 22 af 29.1.1999, s. 69. Senest ændret ved afgørelse 2005/266/EF (EUT L 82 af 31.3.2005, s. 6).